Virallinen lehti nro C 370 , 21/12/1999 s. 0138



KIRJALLINEN KYSYMYS E-0979/99 esittäjä(t): Anna Karamanou (PSE) komissiolle (15. huhtikuuta 1999) Aihe: Libanonilaiset, palestiinalaiset ja jordanialaiset poliittiset vangit Syyriassa Amnesty Internationalin vastikään julkaiseman raportin mukaan Syyriassa on tällä hetkellä yli 250 etupäässä libanonilaista, palestiinalaista ja jordanialaista poliittista vankia, joiden kohtalosta ei ole mitään tietoa. Suuri osa näistä vangeista on pidätetty mielivaltaisesti ja heitä on kidutettu, kun taas toiset on tuomittu sotilasoikeudessa useiden vuosien vankeusrangaistuksiin salaisissa ja lyhyissä oikeudenkäynneissä. On merkittävää, että 1970-luvun lopulla Syyriassa on kadonnut satoja libanonilaisia, palestiinalaisia ja jordanialaisia. Kun otetaan huomioon, että Syyrian viranomaiset ovat sitoutuneet Barcelonan menettelyn kautta takaamaan rauhan ja vakauden alueella, kysyn komissiolta, mihin toimiin se aikoo ryhtyä varmistaakseen ihmisoikeuksien tuloksekkaan turvaamisen Syyriassa EU:n ja Syyrian välisten assosiaatiosopimusneuvottelujen puitteissa? Komission jäsenen Manuel Maríninkomission puolesta antama yhteinen vastaus kirjallisiin kysymyksiinE-0909/99 ja E-0979/99 (6. toukokuuta 1999) Syyrialaisen ihmisoikeusjärjestön Syyrian demokraattisen vapauden ja ihmisoikeuksien puolustuskomitean (CDF) raportin mukaan noin 250 Libanonin kansalaista on yhä vangittuina Syyriassa sen jälkeen kun 121 libanonilaista vankia vapautettiin Syyrian vankiloista maaliskuussa 1999. Komission tietojen mukaan Syyrian hallitus ei ole julkaissut julkista luetteloa Syyrian vankiloissa edelleen vangittuina olevista libanonilaisista. Amnesty Internationalin viimeaikaisten tietojen mukaan Syyrian viranomaiset eivät olleet joulukuuhun 1998 mennessä antaneet todellisia vastauksia Amnesty Internationalin maaliskuussa 1997 ja lokakuussa 1998 tekemiin libanonilaisia vankeja koskeviin tiedusteluihin(1). Syyrian hallitus on vuodesta 1991 vapauttanut tuhansia pitkäaikaisia poliittisia vankeja, joiden joukossa on ollut Libanonin kansalaisia. Viimeksi näin on tapahtunut maaliskuussa, toukokuussa ja kesäkuussa 1998. Komissio on tyytyväinen vapautuksiin, mutta se on edelleen huolissaan Syyriassa yhä olevista mielipidevangeista, joihin myös mainitut libanonilaiset kuuluvat. Syyrian viranomaiset ovat täysin tietoisia siitä, miten merkittävänä Euroopan unioni pitää kansainvälisen ihmisoikeuslainsäädännön ehdotonta noudattamista. Euroopan unioni käyttää kaikki tilaisuudet, joita sen säännöllinen yhteydenpito Syyrian viranomaisiin tarjoaa, ilmaistakseen huolensa väitetyistä ihmisoikeusrikkomuksista ja erityisesti edelleen vangittuina olevista mielipidevangeista. Euroopan unioni saa jatkuvasti tietoja Syyrian yleisestä ihmisoikeustilanteesta ja libanonilaisten vankien kysymyksestä pääasiassa Damaskoksen edustustonsa päälliköiden välityksellä. Vuoden 1995 Barcelonan julistuksessa esitetty yhteinen sitoumus noudattaa ihmisoikeuksia sekä kehittää oikeusvaltiota ja demokratiaa kuvastuu parhaillaan neuvoteltavana olevasta yhteisön ja Syyrian uudesta assosiaatiosopimuksesta. Sopimus tarjoaa paremmat puitteet sopimuspuolten keskustelulle lähes kaikista molemminpuolista etua koskevista aloista, muun muassa ihmisoikeuksista. Lisäksi yksittäisillä jäsenvaltioilla on kansalaisoikeuksia ja poliittisia oikeuksia koskevan kansainvälisen yleissopimuksen sopimuspuolina nimenomaiset valtuudet ottaa esiin ihmisoikeuskysymykset Syyrian kanssa, joka on myös yleissopimuksen sopimuspuoli. (1) Amnesty International, Syria Caught in a Regional Conflict: Lebanese, Palestinian and Jordanian Political Detainees in Syria, Report - MDE 24/01/99, 27. tammikuuta 1999.